HR Službeni list Europske unije 145

32013R0457



SLUŽBENI LIST EUROPSKE UNIJE 01.07.2013.

PROVEDBENA UREDBA KOMISIJE (EU) br. 457/2013

оd 16. svibnja 2013.

o odstupanju od uredaba (EZ) br. 412/2008 i (EZ) br. 431/2008 u pogledu uvoznih kvota za goveđe meso za razdoblje od 1. srpnja 2013. do 30. lipnja 2014.

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 144. stavak 1. u vezi s njezinim člankom 4.,

budući da:

(1) Uredbom Komisije (EZ) br. 412/2008 od 8. svibnja 2008. o otvaranju i predviđanju upravljanja uvoznom carinskom kvotom za smrznuto goveđe meso namijenjeno preradi (2) otvorena je godišnja uvozna carinska kvota za 63 703 tone u protuvrijednosti smrznutoga goveđeg mesa s kostima namijenjenog preradi u Uniji za razdoblje koje traje svake godine od 1. srpnja do 30. lipnja sljedeće godine i podijeljeno je u četiri podrazdoblja. Zahtjevi za uvozna prava za to razdoblje uvozne carinske kvote mogu se podnijeti prvih sedam dana u mjesecu koji prethodi svakom podrazdoblju. Međutim, ukupna godišnja količina dostupna je od prvog podrazdoblja.

(2) Uredbom Komisije (EZ) br. 431/2008 od 19. svibnja 2008. o otvaranju i predviđanju upravljanja uvoznom carinskom kvotom za smrznuto meso od životinja vrste goveda obuhvaćeno oznakom KN 0202 i proizvode obuhvaćene oznakom KN 0206 29 91 (3) otvorena je godišnja uvozna carinska kvota za 53 000 tona smrznute govedine svake godine za razdoblje od 1. srpnja do 30. lipnja sljedeće godine. Zahtjevi za uvozna prava za to razdoblje uvozne carinske kvote mogu se podnijeti 1. lipnja prije početka razdoblja uvozne carinske kvote.

(3) Zbog pristupanja Hrvatske Europskoj uniji 1. srpnja 2013. primjereno je dozvoliti uvoznicima iz Hrvatske da sudjeluju u tim uvoznim kvotama. Stoga je potrebno predvidjeti odstupanja od uredaba (EZ) br. 412/2008 i (EZ) br. 431/2008 u pogledu rokova za predaju zahtjeva. Međutim, ta odstupanja ne bi trebala imati negativan učinak ni na gospodarske subjekte iz država članica niti na učinkovitost upravljanja tim kvotama.

(4) Mjere predviđene u ovoj Uredbi u skladu su s mišljenjem Upravljačkog odbora za zajedničku organizaciju poljoprivrednih tržišta,

DONIJELA JE OVU UREDBU:

Članak 1.

Uredba (EZ) br. 412/2008

Odstupajući od članka 6. stavka 2. Uredbe (EZ) br. 412/2008, zahtjevi za uvozna prava u vezi s podrazdobljem od 1. srpnja 2013. do 30. rujna 2013. podnose se od 1. do 5. srpnja 2013. i u svakom slučaju najkasnije 5. srpnja 2013. do 13:00 sati po briselskom vremenu.

Članak 2.

Uredba (EZ) br. 431/2008

1. Odstupajući od članka 5. stavka 1. Uredbe (EZ) br. 431/2008, zahtjevi za uvozna prava za razdoblje uvozne carinske kvote koje počinje 1. srpnja 2013. podnose se od 24. lipnja do 5. srpnja i u svakom slučaju najkasnije 5. srpnja 2013. do 13:00 sati po briselskom vremenu.

2. Odstupajući od članka 5. stavka 3. Uredbe (EZ) br. 431/2008, za razdoblje uvozne carinske kvote koje počinje 1. srpnja 2013., države članice obavješćuju Komisiju o ukupnim količinama obuhvaćenima zahtjevima za uvozna prava najkasnije 12. srpnja 2013. do 13:00 sati po briselskom vremenu.

Članak 3.

Stupanje na snagu

Ova Uredba stupa na snagu trećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 16. svibnja 2013. Za Komisiju Predsjednik José Manuel BARROSO

(1) SL L 299, 16.11.2007., str. 1.

(2) SL L 125, 9.5.2008., str. 7.

(3) SL L 130, 20.5.2008., str. 3.